«H αρχαιολογική και η ιστορική αξία των ευρημάτων του Τύμβου της Δοξιπάρας, εδώ στον Έβρο, είναι αδιαμφισβήτητη», δήλωσε η υπουργός Πολιτισμού και Αθλητισμού Λίνα Μενδώνη, σε συνέντευξη που παραχώρησε στο ραδιοφωνικό σταθμό Ράδιο Έβρος.

«Τα ευρήματά του συγκροτούν ένα σύνολο αρχαιολογικό, το οποίο έχει ιδιαίτερα μεγάλη αξία και εξαιτίας της άριστης κατάστασης διατήρησής τους. Αποτελεί κρίσιμο αναπτυξιακό πόρο για την περιοχή, διότι στο μουσειακό κέλυφος που θα καλύπτει τον Τύμβο της Δοξιπάρας, όπως το σκέφτονται οι ειδικοί και οι ανασκαφείς, ο επισκέπτης θα βλέπει στη θέση τους τις ταφές των αλόγων, τις άμαξες και συγχρόνως στις προθήκες, όλα τα κινητά ευρήματα. Μιλάμε για μουσειακό κέλυφος και όχι απλώς για στέγαστρο προστασίας. Αυτό θα δώσει τεράστια δυναμική στην περιοχή», σημείωσε, η κ. Μενδώνη, αναφέροντας ως παράδειγμα τη Βεργίνα και την ανάπτυξη που γνώρισε η περιοχή μετά από την αποκάλυψη του Μανόλη Ανδρόνικου.

«Παρακολουθώ, με τηλεδιασκέψεις», σημείωσε η υπουργός Πολιτισμού και Αθλητισμού, «κάθε 10 μέρες, το θέμα της Δοξιπάρας. Αυτές οι εξελίξεις, δρομολογήθηκαν στο τέλος Φεβρουαρίου, όταν κάναμε την Περιφερειακή σύσκεψη στην Κομοτηνή, με τον Περιφερειάρχη κ. Μέτιο. Αποφασίσαμε να προχωρήσει, επιτέλους, με την ταχύτερη δυνατή διαδικασία η αποκατάσταση του αρχαιολογικού χώρου και η κατασκευή του μουσειακού κελύφους προστασίας του Τύμβου της Δοξιπάρας. Πολλώ μάλλον όταν το έργο έμεινε πάρα πολλά χρόνια πίσω. Είναι κρίμα. Το τελευταίο έγγραφο που αφορά στη Δοξιπάρα ήταν του Μαρτίου του 2014, όταν το ΚΑΣ ενέκρινε την προμελέτη. Από τότε μέχρι πριν από δύο μήνες, στην ουσία δεν έγινε απολύτως τίποτα».